khistorydata/jeongjo-sjw-relations huggingface dataset:
정조 23년 · 목
敎曰大臣卿宰三司諸臣齋殿門外皆令來待以今下洞諭綸音讀宣事該房知悉○命禮房承旨鄭尙愚入侍以綸音奉安于廟內又命直提學李晚秀入侍敎曰卿特此綸音一本奉置於齋室門外案上令引儀唱大臣以下跪卿其宣讀俾各聽悉而宣讀後禮房承旨又傳筵敎曰凡今在廷之臣孰不知明義錄義理之嚴於斧鋮炳若日星而其源之自某年所由來則猶有未諦者以其某年義理之不少槪見於明義錄中也如是而某年義理與明義錄義理看作兩件向來筵敎雖略示其前後一貫特以文字之未及渙發使之曉解者只緣不忍言不敢道至于今二十四年矣玆因鄭妻之事有此宣諭之擧一則體昔年因心之友闡揚聖德歸美昔年也一則明明義錄義理之接續於某年義理也大臣以下聞此敎而曰當乎否乎奉承乎不奉承乎達宵呼燭來此誔宣當亦有知予心者承旨傳此筵敎後不必强迫亦不在多言從違間指一歸奏可也晚秀承命奉出宣讀○綸音若曰昔我孔夫子垂範立訓爲典爲謨以貽我後人爲後人者克述厥志明徵定保至于今有成法春秋之義理是也義者宜也理者公也以天下至公之理行天下至當之義語其大天地莫能容語其細絲豪莫能破其奕如垂象易見不難知者莫先於尊君父誅亂賊春秋作而後君君臣臣父父子子之大倫正大綱立歷數千古周鼎漢絲卓然有不拔之勢者夫子之功也然其所謂大義數十之微辭隱義時措從宜者精義入神泛應曲當譬如移步換形有非一槪論有功者抑之有罪者縱之跡未著而誅其心而奪之志未就而恕其情而與之在中國而或退之在夷狄而或進之故曰學春秋者必默識心通然後能造其微也拘禮之人不足以言事制法之士不足以論治誅亂賊蓋所以尊君父也而懿親之全或有重於亂賊之誅者彼一時此一時互輕互重春秋筆法特書鄭伯之克叚聖人制事之權衡蓋在於是且觀於舜周公之處象與管蔡又有可以認得者若使爲營蔡者不與庶頑興戎而無周室呼吸之虞則曾謂周公之聖焉而不若舜之全恩歟雖以唐睿玄間事言之安樂只廢爲庶人太平初勘以安置蓋亦去古未遠而猶有可觀者存耳嗚呼予小子銜恤茹慟無樂乎南面鍾鼓焉悽耳袞冕焉泫目而髮又星星然耳春露方濡來展寢宮予將有垂涕而言之者予旣居此位矣凡係某年義理豈敢不嚴以守之講以明之而亦不敢以一已之私有所容假於其間者誠以昔年之心爲心歸美於昔年闡徽於昔年如壬子齋居綸音卽其一也此事猶尙如此況於鄭妻事乎肅肅洋洋陟降臨止已有祇告于於昭孔邇之前心非木石當作何懷夫明義錄一部闡某年之義理也其書雖成於丙丁其源蓋自於某年以是予小子舊枕戈之志揚飾鋮之怒不以事屬於自已而或忽討復之大義顧今入此庭者孰不領會彼鄭妻雖曰昔年之同氣茍有關於可已而不可已者予亦粗聞君子之大道何必旁引而曲援有所措說於不當說之地哉在丙申之初載則不得不如彼以明我先王之盛德以彰我慈殿之陰功而及至今日又不可不如是者一則體昔年之心也二則體昔年之心也顧小子之心卽昔年之心心法相傳千古猶一心嗚呼昔年因心之愛卓越百王有未忍詳道者且於丙子年間講通鑑於德成閤至孝文紀淮南王事縷縷剖析之旨在筵之臣有泣下霑襟者後生晚學何以諦悉至于某年以前亦有不敢詳道不忍明諭之承聆逮覩者令幸鄭妻不死而旣老且病與死等耳以昔年所以某年以前處於鄭妻之至情至義默究而夐溯之在初載則雖任他公議在今日則必當有是擧是擧之不足而又當源源如平昔若不奉承於今日敢云紹述於昔年漢唐以往聖遠而道晦滔滔一轍骨肉相殘故朱子有病死何器之語以警後世爲人君者大扺誅亂賊之義人君之所樂聞者夫夫也皆能言之固無賢愚勇㥘之分特於全懿親三字便成忌諱志士緘口今欲用大舜處象之例而體昔年篤友之心以鄭妻之所望有今日之命釋國史書之野乘記之曰罪固難貰屈法而伸恩者以其歸美於昔年闡徽於昔年也云爾則義理之深造精微而如日中天光華普照此所以爲明義之大頭臚而我國家億萬斯年之福其將自今伊始矣雖然至公至當㡳爲義理則眞若有纖芥差殊於公與當也體親心一已之私也立大防萬世之公也予豈或以私而害公顧予旣遵我孝廟處世龍妻故事自島而畿自畿而郊自郊而京京第之留接亦已有年而幷與徒流案爻周而無其名則到今命釋與不命釋無異於皮不存之毛目下時樣不誠之弊爲大與其一味偸鐘無若一番出場且其移島移畿又不係於本義理之毀劃與否則予自有千商萬會而於予心始可以恔矣不但有恔於予心仰惟陟降悅豫在上小子於今始有歸拜之顏矣今日之敎不在多誥所謂處分旣無損益於大義又無異同於年前而於歸美闡徽有一副當不易之義理在庭群工孰敢不將順之不暇此猶爭執聒聒不已則昔年之徽美反有閼而不章之歎雖緣予小子誠信不能有孚於群工是豈答天地數錫之意承陟降眷顧之志哉曰是曰非强事覼縷予不忍爲也雖一日二日以至百日千日仍留齋殿見上下相孚之效然後當還宮嗚呼揄揚先烈用詔無疆爲小子千一之會旣幸且感如醉若夢風樹之恨若將因此而少洩金泥之牒若將因此而彌光則千載之下亦當有亮予之心而服予之言者今日諸臣若不能言下便悟予於二十餘年自以爲陶鑄一世者果何事也予之扶植於某年之義理者百倍於廷臣之扶植明義錄而聞此敎者不知此意謂或有傷於明義一部書則是予於某年義理不惟不修明實自予而漫漶也臣而不能盡臣道猶謂之不臣況以予而不能則天下寧有是耶予有所秉當與天下共之進一步不得退一步不得加一層不得減一層不得伸一分不得縮一分不得此所謂義理者公也宜也朱子待二程如師而以肚裏橫却一箇胡文定曉解及門諸子矣凡今之人各於肚裏捨他一鄭妻殺活體今日之洞諭彰某年之大義惟以歸美闡徽爲心趲向上頭立脚則人皆可以爲誦習夫子也大小諸臣咸須聽悉○宣讀訖尙愚奉傳筵敎左議政李秉模曰伏聞綸音中屢千萬言臣固不勝感咽而但得借方寸之地則亦有所仰達之辭矣判府事沈煥之曰綸音中義理至精至微如臣不讀書者未敢諦解自今退而讀書然後可以仰達矣尙愚以此回奏予曰求對云者卽謂未節拍之事也一番濡毫乃是迫不得已之擧則俄者下敎後南面北面曰君曰臣豈忍更提此事乎綸音一出前日之看作兩件義理今始洞晣源頭矣且於敵已以下若謂爲親歸美則爲他人者亦不可更言其如此如彼況是不忍言不敢提之事乎大臣之求對未知何事而予則不忍更提此言矣俄敎不啻丁寧而如是强聒此則不可以爲臣盡臣分言到今雖大臣敬禮有不可顧矣承旨以此意出傳也秉模曰臣之求對非爲此事而嚴敎若是荐降臣不敢不奉承矣煥之曰向來以鄭妻事初下傳敎若還收則當奉承下敎矣
정조 23년 · 목
政院啓言三司諸臣有稟達事求對矣敎以聞承宣言以啓辭改措語請對云齋殿非傳啓之所今日適値齋日待過齋亦可使之退去
정조 23년 · 강
召見時原任大臣及閣臣于齋殿左議政李秉模判府事沈煥之檢校提學鄭民始直提學徐龍輔李晚秀原任直閣南公轍金祖淳檢校直閣沈象奎檢校待敎李存秀
정조 23년 · 목
秉模曰俄伏承綸音下者始知明義錄義理所由之源而綸音一出鄭妻之罪尤爲彰露則臣敢不奉承下敎而臣之求對者殿下靜攝之餘臨御齋殿雖一日二日百日千日坐待諸臣之承順然後當還宮爲敎臣欲以此求對而至伏承嚴敎臣不勝惶惶矣予曰予臨御廿四年未嘗言某年義理年前雖一番提說於筵中而傳敎則今始初下者以其不忍言不敢道之故也爲臣欲盡臣道則至於鄭妻事卿等豈不欲爭執而予亦豈不思所以闡徽歸美之道乎今番則不得不如是爲之俾知爲臣盡臣之道爲子盡子之道大扺明義錄獨爲見行不如寓某年義理於其中然後可使一世曉然知所由來之源而今番綸音一以歸美昔年闡揚聖德爲主一番驟看則雖難諦悉而細究厥由不難卞其精微處凡今北面於庭者若不欲以明義錄義理寓待於某年義理則已不然則豈忍使予更提此不忍言之言耶先朝宣仁門殿座時有嚴處分故相金在魯以下亦不敢不奉承聖敎則雖曰同行異情昔之諸臣猶爲奉承況今義理之愈爲彰明者乎顧今凡事每以姑息挨過爲目前之計不誠惎矣鄭妻之入處京第卿等果不知而然乎此則不可不一番出場者也而且以春謁後洞諭爲言故今於齋所如是誔諭卿等而奉而行之爲十分道理判府事之俄者所請向來傳敎還收事今此綸音領下之後向日傳敎有無無關卿以擧條陳達則予當賜批收還矣
정조 23년 · 강
命還收鄭妻宥釋傳敎以今下綸音施行
정조 23년 · 목
判府事沈煥之啓言人臣去就惟義是視臣之向來屛退今者冒進非敢曰進退俱得其宜而區區秉執之必欲嚴大防明大義則竊自以爲前後一致向日之傳敎實有不敢奉承者今日之綸音又有不敢不奉承者誠以渙諭剖析昔年之懿美由是而益闡麟經之微旨由是而益著於是乎鄭妻貫盈之罪無所逃於覆載之間而明義一部之書亦將愈見其悠久鞏固永有辭於天下萬世矣嗚呼倘非聖人之達孝精義參互經權之際其孰能與此哉第伏念向日傳敎中罪名全宥之句及䵝䵢二字竊恐聖慮猶未及細檢而四方之驟見者若或錯認以厥罪之全宥則其爲不逞輩蹢躅覬覦之憂當如何哉綸音一領之後所以載量於處分之間者亦旣昭揭日星則前此傳敎之終靳收還在本事無所輕重而其有關於日後之憂虞則如彼伏乞聖明特賜還寢使大防愈嚴大義愈明焉敎曰綸音足以徵信傳敎可謂衍文前此傳敎中䵝䵢云云雖指似宥非釋事面苟艱之謂而易致混看卿言是矣至於全釋云云亦謂出置罪名之分揀也然而其傳敎欲爲還收則亦何可靳特乎特許所請以今下綸音施行
정조 23년 · 강
命綸音中全宥全釋句語以命釋改書下
정조 23년 · 목
判府事沈煥之啓言今日綸音一篇理義實出於春秋之筆法臣等何敢贊一辭而至如全宥全釋之句終恐有合商量處故敢此仰達竝加三思區區之望矣敎曰全宥全釋之本意雖已詳言猶以爲如何則及今事端帖然義理昭然之後何必相持於無甚關係之句語乎綸音中全宥全釋句語以命釋改書下此乃闡徽歸美以外一以勉屈曲循爲敬禮大臣之道欲使卿等去就綽有所據也
정조 23년 · 목
乘輿出宮大門至觀旂橋降輿乘輿勞問迎鑾儒生入弘化門明政門永淸門還內
정조 23년 · 강
命迎鑾儒生三明日來待泮宮使之應製
정조 23년 · 목
敎曰觀旂橋見迎鑾諸生卽歲後初面而問以好在對亦如之爲諸生甚喜旣捧擧案云明日使之來待泮宮待史官持御題出去應製事分付成均館
정조 23년 · 강
命襄陽府被燒民戶別加顧恤
정조 23년 · 목
江原監司尹弼秉以襄陽府民家二十五戶燒燼事馳啓敎以方農失所極爲矜惻嚴飭道伯別加顧恤使之畢奠接後報來事今廟堂行會仍卽草記
정조 23년 · 강
命擊錚人唐津韓師殷爲父訟冤事令道臣詳査狀聞
정조 23년 · 목
政院啓言卽者刑曹郎廳來言再昨日動駕時衛外擊錚人等所當捧供而連値齋日不得用刑無故日擧行云矣敎以除刑推捧供○刑曹啓言擊錚人唐津韓師殷供辭以爲渠父彥喆不幸有家產不貧之名而積爲鄕吏所忤矣前官朴廷宅時兵吏朴天根者忽以官分付爲書於渠父求債四百兩誘脅恐動不止一二其書扎尙在渠袖中而變通無路不得施行矣丁巳六月場市中忽有怨官掛書之變則官吏金天福持給朴天根與之構捏告官以爲有一童揭之而去云似是韓彥喆家所爲燈發官差捉渠家僮雜施惡刑口招如一則繼之以周牢火刑恐喝誘引竟使無知之僮誣脤乃已因捉渠父周牢等刑一如家僮而渠父緘口不服六十老病之中不勝刑杖奄奄有徑斃之慮則本官以承脤樣構報營門至於刑推定配于任實渠父定配之後渠之家財器物盡爲吏校攫去便同籍產之家本官因生橫怯欲捉渠多發校卒禍網圍急故渠適上京艱辛逃命一次鳴冤不得登徹號訢營門則移定査官於德山官掛書一款詳査脫空惡刑一款德山官動於四隣官之送言竟以渠之誣訴構報營門營門亦以誣訴照律定渠徒配於襄陽府其後該縣監朴廷宅適以官事又配於襄陽疑怯於渠之報讎囑于本官欲渠私和而渠終不從則襄陽官又以不從官令一次刑推後置渠於窮村使不得出入邑底渠之父子一朝至此一則朴天根輩積忤逞心一則前縣監之貧污無厭也天根所謂似是韓家之似是二字與質言有間而前官之不問曲直直施惡刑者其有宿憾可知渠父一身小僮兩脚刑痕至今昭昭渠雖急於報讎安敢誣訴於日月之下乎渠見老父白地刑配夙夜腐心且當此疾病死亡之際不知老父存沒受由上京而不勝痛冤敢此泣訴伏乞判下分柝以伸渠父被誣之冤以正天根等誣人之罪俾渠父子生還故土云師殷依先朝受敎爲先放送請上裁敎以誠有是也前官朴廷宅事不可但以駭悖言從當發遣御史而爲先付之道臣各別詳査斯速狀聞關東道臣處廷宅居謫時所爲該邑移定配所委折一一星火廉査具由狀聞而萬一歇後致有現發違端於來頭繡衣之行則當該道臣難免重勘卽爲嚴飭行會
정조 23년 · 강
命擊錚人醴泉金重得山訟事令地方官決給該鎭將非法之事道臣廉査狀聞
정조 23년 · 목
刑曹啓言擊錚人醴泉金重得供辭以爲渠於去年五月遭父喪葬於安東地西先面檜谷村又於十一月遭母喪尙在草殯不意宗中金龍弼稱以先祖忠烈公遺墟碑要害處構捏呈訴有此督掘之擧渠雖不肖若逼遺墟豈敢生意乎遺碑之墟自東而來橫在局外之龍越一川間一砂一百四十步之遠渠之父墳處於七世祖墓之右十代先塋之傍若以遺墟爲禁則十餘世之墳亦可掘去耶且龍弼有勢之故不當之營將徒以右袒之心發關譏捕乃以討捕討捕之法乃如是乎此一款足見彼之武斷鄕曲之一權手也蓋山訟在於地方官則討捕營之越津有私而然耶有關而然耶日前自鎭營發牌面任使之縳納故渠之同生兄重玉就捕於營關次兄重國又捕於本郡秘關其間受刑之多寡掘移之與否姑未知之而敢將萬死一生之計逃躱泣訢於天地父母之前伏乞判下該道使死父得以繼非釋彼兩兄俾全至情云請上裁敎以訟理分付地方官從公決給而所謂營將之替當不干之事甚爲駭愕設置鎭營卽不過治盜賊而非盜非賊之平民出差縛去者鎭將自犯盜賊之事究厥所爲不可但以無嚴無狀言斷當拿致王府嚴刑箇箇考察期於得其受賕索鐶之奸情爲先令道臣誠如上言人所訢與否以廉以査幷與鎭將姓名斯速捧出現告狀聞事三懸鈴行會大扺近來民隱莫徹而爲官長者枉法錯決有如許寧不寒心之甚乎此後此等處道伯各別照察隨現懲治大則狀聞切勿饒貸事嚴飭營將所在諸道
정조 23년 · 강
遣禮房承旨馳詣明陵奉審摘奸局內諸陵一體奉審
정조 23년 · 강
以李邦一爲總戎使前望也
정조 23년 · 강
遞大司諫李勉兢以閔台爀代之前望也
정조 23년 · 목
敎曰諫長聞有親病許遞前望單子入之
정조 23년 · 강
以徐龍輔爲承旨前望也
정조 23년 · 목
敎曰都承旨前望單子入之待下批待開門牌招
정조 23년 · 강
命水原府還穀加分依狀請許施
정조 23년 · 목
備局啓言卽見水原留守徐有隣狀啓則以爲本府還上秋各穀合爲三萬七千石而丁巳以前還分必在三萬石之外自昨年減耗半分定式之後還分見縮多至一萬數千石故農務方殷之時種種排比未免苟艱留庫秋各穀一萬八千五百石中租五千一百石米四百石太五百石合六千石特許加分事請令廟堂稟旨分付矣本府分留之法尢爲謹嚴而事情旣云如此所請不至過多特爲許施而第念除耗之後便是改色其利莫大前之避還者摲當以多受爲計此非指今年而言來頭此弊勢似必至以此意請一體分付允之
정조 23년 · 강
水原留守徐有隣以該府今春植水數爻馳啓
정조 23년 · 목
該府城內外今春植木數爻別單○私木二萬二千七百十九株自西將臺南邊華陽樓至上下山麓桑木一千株自八達門內西邊至華陽樓下桑木二千五百三十八株自八達門外西邊至華陽樓下松木二萬二千八百九十一株栗木二百六十株李木一百十株以上自西將臺北邊華西門內至上下山麓桑木三百株西將臺北邊下麓修城庫後墻外至桑木四千二百十株自華西門內長安門內至城內托下桑木二千四百三十二株長安門外元桑田加植松木六千二百六十四株自梅香洞至龜川坊栗木九百二十株李木一千十三株櫻棑木一百二十株棑木三百四十五株杏木二十五株大棗木三株梨木三株槐木四株躑躅花木九十二叢杜鵑花木九百三叢以上梅香洞櫻棑杏林檎接木合九株壯南軒西庭棑接木二株景龍館西庭棑接木六株洛南軒東池邊棑接木二株別廚棑杏接木合十一株藏春閣東庭棑杏接木合十株東將臺東邊棑接木七株東將臺西邊棑接木六株東將臺北庭五里木一百二十八株貴農木五十八株柳木四百七十株以上龜川坊柳木十株自廛坊八達門至補植柳木一百五十八株自廛房長安門至補植柳木一百四十株自東大川中舖舍前至新植柳木三千八十七株自長安門外遲遲峴至以上植木七萬二百五十六株內松木五萬一千八百七十四株桑木一萬四百八十株栗木一千一百八十株李木一千一百二十三株杏木二十五株棑伏三百四十五株櫻棑木一百二十株大棗木三株梨木三株槐木四株躑躅花木九十二叢杜鵑花木九百三叢各樣接木五十三株五里木一百二十八株貴農木五十八株柳木三千八百六十五株
정조 23년 · 강
召見時原任大臣及禮堂于誠正閣左議政李秉模判府事沈煥之禮曹判書黃昇源參判南公轍參議金祖淳○檢校提學鄭民始原任直提學金載瓚直提學徐龍輔原任直提學鄭大容檢校直閣沈象奎檢校待敎李存秀隨入
정조 23년 · 목
請對也○秉模曰慈宮問安之平復卽國家之大慶而湯劑則殿下必自內嘗進故外間漠然不知以已往焦遑之心仰度則到今慶幸有不可形言先朝以直宿十日後當爲稱慶有所下敎而今番則外間旣不知也故雖不得請直宿自上屢朔侍藥不可但以十日直宿言而旣有稱慶之例則豈可不爲於今番乎況今番聖候康復臣民莫大之慶歡欣蹈舞大小同情則合慶稱賀在下情與道理有不可已故臣等率禮堂仰請願承下敎矣予曰慈宮患候之彌留自去臘二十八日至二月旬間首尾四十餘日其時焦灼之心難以形喩自二月旬後幸得差減至今月夬臻勿藥之喜而今則寢睡水剌猶勝於昨冬以前其爲慶幸有不可勝言然則於予必必欲稱慶飾喜者寧後於卿等而藥院直宿後稱賀旣有先朝受敎且以慈宮撝謙之德不欲張大其在承順之道亦不可强請矣秉模曰直宿非別事也問安旣爲四十餘日則比諸十日直宿尤有加焉合慶陳賀實叶臣民之望矣予曰以其時焦遑之心推之陳賀猶不足以稱其慶而稱慶旣有受敎賀儀勢難仰請別下傳敎而施賞典於藥院一以爲飾慶一以爲中外咸知平復之慶好矣煥之曰直宿不過節目間事今番則無直宿之稱而其間聖心之焦慮一倍於直宿時以此推之今日之齊聲仰請者不可不允從矣昇源曰大臣旣已仰達矣四十餘日焦遑之餘今旣平復賀禮之格例有無不必更言願從臣等之請焉公轍曰不爲直宿而遽然稱賀以其有違於格例聖意雖甚鄭重而今番莫大之慶賀儀之格例有無亦不可顧乞賜允從焉祖淳曰特許群下之請恐合十分道理伏願亟下兪音民始等曰稱慶卽問安平復後稱慶也以今日慈候平復仰度聖心之欣忭則臣民莫大之慶無過於此向來直宿之未爲亦是闕禮臣等之仰請賀禮有不容已矣予曰卿等今日之入來中外聞之者始知有慈候之平復卿等所請之言亦足爲飾喜之道矣秉模曰臣等旣率禮堂陳請而未家兪音下情不勝抑鬱予曰以卿等仰請之意當爲傳敎矣予曰肅廟朝痘候平復後醫官輩多家異數蓋古則痘患不入於闕內而至肅廟朝始有之故矣今番首醫康命吉效勞實多渠之所未經者卽牧使也切欲特除一牧而無可合處驪州楊州坡州醫官輩或有得除者耶民始曰坡州今爲防禦使不可更言楊州則雖或有首醫曾經者而三輔重地不可以醫官輩差送至於驪州則無所不可矣予曰日日待令亦難出外姑先錫馬而其子康晉三自銓曹收錄亦似無妨耶予謂秉模曰次對不遠而如有可稟之事奏達可也秉模曰別無稟處之事而春煦舒長開講漸緊諭善擇差事不可不及今稟定矣予曰予之講書院時朴諭善外又有左右兼諭善今亦依講書院例抄選卿宰中雅望者以爲兼諭善好矣以古例言之寧廟朝先正宋時烈宋俊吉爲左右諭善而金佐明則爲兼諭善卿其援例出擧條定式有也
정조 23년 · 강
命藥院提調金文淳熟馬一匹面給首醫康命吉內寺馬一匹銀子十兩賜給醫官李周憲待令醫官李惟鑑掌務官李命鎰加資中官掖屬藥院員役等依判下施貴
정조 23년 · 목
敎曰大臣禮堂以慈宮平復後賀儀事求對陳請而以予歲後四十餘日焦遑之下情逢此快復之慶其爲歡欣忭祝何以容諭況典禮所在飾喜伸誠之道尤豈必遲待群請而直宿滿十日然後請賀論賞先朝有定式受敎則今番旣不直宿賀儀不可擧行至於提調及待令醫官等不爲如例論賞亦豈無酌量酬勞之典乎湯劑雖不議進茶屬之及時適用遄得勿藥之喜首醫之功大矣醫官康命吉當除牧使而姑難出外內寺馬一匹面給銀子十而賜給醫官李周憲茶飮煎入效勞甚鉅加資藥院賞典則與直宿稍間提調之連日扶病任進誠勤可感藥房提調金文淳熟馬一匹面給封入者雖不過忍冬神麯而泰功在此待令醫官李惟鑑上掌務官李命鎰加資中官掖屬藥院員役等竝依書啓判下施賞○惠慶宮承言色金允謙劉仁獐各熟馬一匹面給假承言色崔鳳佐半熟馬一匹賜給薛里李永植金永曄掌務尹成龜趙命純各兒馬一匹賜給差備金慶喆張漢明嚴漢徵金得九金斗瑞朴仁厚各上弦弓一張內下○尙宮四各紬一疋白木一疋木一疋侍女十一各紬一疋木二疋侍女二各木二疋尙宮四各白木一疋木一疋侍女五女伶六各白木一疋布一疋女伶二十三各木一疋水賜七各木布一疋內人十各木二疋水毋二十各白木一疋水毋十九各木一疋○惠慶宮司鑰崔昌祿姜大輝各上弦弓一張內下別監馬繙祥等十六人令該曹米布從厚施賞飯監千世範等二人各木布一疋庫城上朴昌得等四人水賜間別監李完哲等二人燈燭色魚宗鱗等二人各木一疋照羅赤朴成根等二名各布一疋軍士順乭伊等十四名長房直才福等四名軍士二名各米三斗○把門武藝廳金潤喆等十一人各木一疋○內醫院下掌務官玄必來金進源各上弦弓一張內下藥色書員申遂希等四人掌務書員申翰周等四人湯藥書員孫宗澤等七人令該曹米布考例施賞湯藥書員申正希等七人種藥書員崔宗仁等二人湯藥使令鄭五藏等十九名各木一疋軍士盛孫等十五名各布一疋差備待令水工趙老味等二名膏飮待令下人哲得等十三名米布從厚施賞軍士二名各木一疋
정조 23년 · 강
左議政李秉模啓請右諭善李城輔招延上來
정조 23년 · 목
秉模啓言元子宮講學近因諭善不備未免間斷春煦舒長寸陰可惜而右諭善李城輔尙不上來雖以喪病爲辭前後敢勉之敎未嘗施以虛禮欲其待春登途則以其仰體之心似當從近入城而顧今開講不容一日虛徐更下招延之音期有幡然之喜實爲目下先務故敢達矣從之
정조 23년 · 강
命以正亞卿中差出左右兼諭善又命前應敎李魯春金義淳陞資
정조 23년 · 목
左議政李秉模啓言右諭善雖於上來之後遂日進講恐難自力謹依講書院已例山林所帶則爲實諭善正卿亞卿中差出左右兼諭善仍倣賓客之制推移進講或値諭善有故之時則僚屬二員入對開講如賓客不參時春桂坊陪講之規則官制旣有依據講規可無作輟故敢達矣敎曰判府事之意何如判府事沈煥之曰諭善置之實兼參以國朝故事旣有可據講規如是然後睿學可以緝熙臣亦無異同矣敎曰卿等之言好矣依爲之秉模曰前應敎李魯春金義淳自是堂下久次而近來通政亦甚乏人此兩人地處文學俱合陞用故敢達矣從之
정조 23년 · 강
召見藥院提調金文淳于誠正閣
정조 23년 · 강
命毓祥宮展拜待秋更稟
정조 23년 · 목
禮曹以毓祥宮展拜宮謁後更稟事命下吉日何間推擇啓稟有是命
정조 23년 · 강
以李書九爲戶曹參判前望也
정조 23년 · 목
敎曰賞典有擧行者戶曹參判未差之代前望單子入之待下批牌招察任
정조 23년 · 강
命陳慰副使金履翼內資提擧之任仍帶
정조 23년 · 목
吏曹啓言觀此戶曹參判金履翼上䟲則以爲臣將出彊見帶戶曹參判及內資提調之職令該曹遞改云地部佐貳之任間已許遞差代今無可論提調之任則曾前出彊之臣多有仍帶請上裁從之
정조 23년 · 강
命厚州公廨營建時監董土校金兌來等賞加
정조 23년 · 목
兵曹啓言南兵使崔景岳狀啓以爲依啓下關厚州鎭新創公廨時監董有實績者從實査報之意發關于該僉使吳載光處該鎭兵房軍官亦爲招致臣營多般覈實則折衝金兌來前僉使李健秀在任時以都看役營建監董而間數爲八十五間閑良崔達衡時僉使營建公廨時以都看役監董間數爲九十間矣金兌來崔達衡褒賞請令該曹稟處云其所營建俱未滿百間似當置而勿論監董兩校旣是土着實績之人新設邊鎭宜有㧞例激勸之道請竝帖加成給敎以邊鎭新設效勞之土校宜有㧞例論賞帖加則以賞加施行今日口傳下批官敎卽爲下送
정조 23년 · 강
命來初一日輪對當次人受點後日次待令
정조 23년 · 강
忠淸監司李泰永以雙樹山城餇穀釐弊之方論列馳啓
정조 23년 · 목
該監司狀啓以爲因沃川郡守呂駿永上䟲雙樹城餉事問于道臣具意見狀聞事命下矣蓋此雙樹山城爲三南之要衝其所以蓄穀備豫不容疏虞第其城不過數里民不滿百戶而城中餉穀遂年斯增目今米太都數三萬五千七十六石零以許多穀獨爲糶糴於公州一邑之人弊瘼益甚虛僞漸滋之狀已悉於該倅之䟲語苟究其弊專由於穀多之故顧今整頓之策只在於減其餉總酌其糶案而已臣取考本城事例則壬寅道臣李崇祜在任時以餉穀三萬石中二萬五千石留峙本城五千石則分置於本邑遠倉以除民弊事狀請家允而伊後因循不行誠爲可恨今者陳疏中又有城內則只留一萬五六千石餘數則移送沿邑之論前後意見不謀相同而穀簿移留關係甚重必須較其多少均於彼此然後可無華一弊生一弊之患本城儲留之數前啓中二萬五千石參以糶總猶欠過多原䟲中一萬五六千石揆諸餉體終涉太略就其中折衷磨鍊米限一萬六千石太限四千石合二萬石永爲定數儲置本城以爲依前分留之地其餘則依壬寅節目計戶量穀自今年爲始捧留於境內外倉俾作遠民繼巡之資又其餘則後其所願移送於沿江穀少處竝與乙卯春林川等九邑分俵條一千八百石使之自其邑歛散歲以爲常則公民庶無多受之苦沿邑賴有添糴之幸上所陳許多痼弊漸次弭息至於句檢之節惟在得人之如何營將之兼管反多掣礙此則以中軍仍舊施行擬注之際每自該曹視其資歷別般擇差恐合事宜請竝令廟堂稟旨分付
정조 23년 · 강
考下館學儒生應製試券命詩居首進士成烈排律居首進士趙學駿賦居首進士李東師表居首進士李志淵各新印春秋一件賜給之次人等許赴今年各朔日次殿講及到記節製幼學則許赴到記節製詩排律賦三中三下人等許赴到記節製幼學則許赴春秋到記
정조 23년 · 목
昨日以宋句淵謝諭以性喜泉石可進職與山水近郡爲表題以送伯恭至鵝湖會陸子靜兄弟爲七言古詩及排律題以武夷櫂歌爲賦題試館學儒生于泮宮收券入啓收券合五百九十七張是日考下敎曰拜宮還路至太學洞口見館學諸生之迎鑾以歲後初見遍詢好在降題試取古詩居首三上一進士成烈排律居首三上一進士趙學駿賦居首三上一進士李東師表居首三下一進士李志淵各新印春秋一件賜給古詩之次三上進士李在璣生員趙雲翊排律之次三上幼學鄭鴻慶賦之次三上進士李運英幼學柳鼎養生員洪志變表之次三下生員趙民和沈鍈生員洪聖肇進士南鼎寬等今年各朔日次殿講及到記節製雖或圓點未滿食堂未參與居首諸人皆令許赴其中幼學則到記節製許赴古詩三中進士申惠淵等三下進士趙匡鼎等排律三中進士朴長鉉等三下幼學鄭濯等賦三中幼學柳訸等三下進士李英源等生進則許赴到記節製幼學則許赴春秋到記事分付成均館入格儒生日次殿講日待令考之國朝故事文臣參下乏人則例設春塘臺試取武臣宣傳官乏人則亦設春塘臺以儒生對擧近日因文臣之乏人而行且陞遷設科取人古例可遵而時値農節秋亦當行謁聖先就應設之試合有㧞尤之政依先朝圓點儒生試取時先製後講之已例到記製述則先取幾人更試出榜日次殿講則製講從願先取幾人更試出榜人製三製則通方外臨殿備七試官試取亦令諸生知悉
정조 23년 · 강
領府事金憙䟲請亟收鄭妻宥釋之命賜批仍令地方官傳諭
정조 23년 · 목
疏略曰臣自伏聞鄭妻罪名宥釋之命腔血煎熬心膽墜地直欲溘然而無知矣竊求其所以然於我聖上今日之過擧則此全由於體先志三字臣請冒萬死只就此三字而略陳之夫人君之孝莫大乎善繼而以後王而體先王之志者卽所謂善繼則今日群下之所以蘄望於我殿下者顧不在於克體先大王之志以盡善繼之道乎然則殿下雖以鄭妻之宥釋有此體先志之敎而臣竊敢以爲殿下之克體先志以盡善繼之道者不在乎是而不如是然後方可謂體先志而善繼之矣臣雖愚闇亦豈無其說乎噫嘻痛矣鄭妻之千罪萬惡可勝誅哉苟使其罪惡彰露無餘於先王之時則必不以平日之止慈晷刻容貸於覆載之間以是推之則先王之志有可以仰認於今日而乃殿下不忍斷以大義致于磬甸此已失刑之大者而旣又自島而近畿自近畿而城闉每有一過擧輒加一層節至于今日之過擧而極矣有如是之過擧而乃反以體先志爲敎其所以固拒群下之爭執者一則體先志之敎也二則體先志之敎也而此敎一下將使三綱淪而九法斁人不人而國不國嗚呼古聖王善繼之道豈如是乎此臣所以敢以爲不如是然後方可謂體先志而殿下所敎體先志非臣所謂體先志也爲今日臣子者孰忍以殿下之過擧爲殿下之體先志甘自歸於蔑倫彝忘君讎之科乎噫以殿下之達孝几於踐位述事之除莫非體先志之道而獨於今日之過擧雖敎以體先志而實非所以體先志之道是豈群下素所蘄望者乎臣於乙卯冬辭祿之疏尾附數語而批敎截嚴原疏還下至今追思惶愧欲死而今又忠憤所激不敢終默伏乞特允群下之請亟降反汗之命批以綸音見之則予意知之卿亦當犂然矣見今日候和暢正合登途卿須體予念卿之意卽爲上來仍敎曰此批答下諭道臣令地方官傳諭
정조 23년 · 강
三司諸臣等改措語聯啓請寢鄭妻出置罪名命釋之擧快正典刑賜批不允大司諫閔台爀司諫曹允遂正言尹㴠李敬嵾掌令玄重祚鄭澣持平李東宇南惠寬應敎洪樂游副應敎尹序東校理尹羽烈閔命爀副校理李貞運南履翼修撰韓用鐸金履載副修撰朴崙壽尹益烈
정조 23년 · 목
聯啓略曰鄭致達妻年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖家收還畢竟命釋之擧大失刑政神人之憤鬱益激宗社之虞憂轉深請亟寢罪人鄭致達妻出置罪名命釋之音依前還發配所仍令王府快正典刑
정조 23년 · 강
掌令玄重祚等啓請壯勇營把總鄭彥衡拿問賜批依啓掌令玄重祚鄭澣持平李東宇南惠寬
정조 23년 · 목
重祚等啓言日前永禧殿動駕時壯勇營把總鄭彥衡柢迎班就位之後人馬下隸置之班側麾之不去以致喧雜云監臺呈課旣如是則不可無警責請鄭彥衡拿問處之批以鄭彥衡事依啓
정조 23년 · 강
兩司諸臣等避嫌批以勿辭亦勿退待掌令玄重祚鄭澣持平李東宇南惠寬正言尹㴠李敬參
정조 23년 · 목
避嫌略曰臣等向於伏閤請對之日聯陳所懷旣承遞差之命而纔經一宿旋下勿施之敎名以臺官旣遞旋仍未有恬然行公之例及其相率登筵又以伊日所懷之昧例諫院長僚至被特遞之罰臣等旣與之同失獨不宜苟免而懲討義重他不暇顧筵奏閤啓冒沒爲之壞損臺體請命遞斥臣等之職
정조 23년 · 강
命承旨馳詣宣武祠奉審摘奸
정조 23년 · 강
命三十日次對進定於明日
정조 23년 · 목
敎曰春謁後當爲酬應已有筵敎三十日次對進定於明日
정조 23년 · 강
前同知金養直疏陳農務又請華城民田改量賜批令廟堂可以採用者草記稟處
정조 23년 · 목
疏略曰臣以爲農之本在水故自古以來塞洑隄堰貯水引水以備旱乾也昨年自春至夏其雨而不雨當時臣見華城之大有坪中萬石渠下有水淵淵決而灌田四月未晦民皆移秧及秋大登自玆以後雖至萬年其處農民必不遇饑臣撫玆回思有數般方略敢陳八條其一臣見農民或於秋後更築田隄而不放其水田間細流及三冬雨雪幷受而貯之及至時屆因以移秧乃克有秋臣願殿下以華城爲伐柯之則使各處農民必於長谷畓夥之地限以五六十步間間築堤橫塞一谷冬春貯水及時移秧其利豈不博哉其二華城後坪土下田良皆是民畓然其地皆爲乾坪坪中有川川雖大而爲土川雖欲築洑雨下水至隨卽掘去故茫茫大野自古爲乾坪陳廢過半可不惜哉臣以爲若使其田夫計其落種斗數有一斗畓者持一空石而赴役則可至累千百數作石盛土築其洑又以連索作桴鱗次布之以受瀑下以防掘去則可以完築遂使農民開渠分漑八路取法焉其爲利農果如何哉其三農夫至愚每於秋穫之後塞洑諸處皆放其水不爲留貯野爲乾坪及至三春或無雨澤川流旣縮始及塞洑水未普及蒙利不廣臣以爲地旣深濕旱不易乾水旣深瀦旱不易縮然則雖在秋後何必放水願使農夫每於收穫之後勿放其流及時耕稼豈有水縮不給之弊哉其四臣見華城後坪間多細流碧山道下柳川南流川雖小而水則多雖有一二舊洑而未盡其利今若加築長堰受其細流及川流而貯之自秋至春以灌其野則一坪之地盡爲水田何旱之足憂臣又見下柳川南有地名泥溪者山脚兩邊有源流谷谷出來至于洞口合爲一川而左右皆是荒田簿畓其下平郊極爲廣豁而盡爲乾坪若於洞口築堰而貯水則足以止一野盡灌之水伏願殿下以城北如意橋水法試諸城南築起一堰使一坪蒙利八路效之爲國之大利矣其五東土農務山野有異南北不同嶺東以兩牛橫駕而耕湖南以兩牛連駕而耕畿人以一牛單駕而耕橫駕連駕實爲深耕似盡地力至於單駕似不深耕未盡地力然而關東山厚地力深藏湖南土厚地力堅實若不深耕無以得力至於畿田山川露態地氣外浮若使深耕地力消散反爲不利故老農知此隨宜以耕得其地理故利於野者不利於峽宜於燥者不宜於濕村村異種邑邑殊農臣願以生長於其鄕知某田可藝某穀某畓可稼某稻者從其鄕之所願定爲其鄕之農老以勸其農庶幾有補於農功其六民逢聖世生息極蕃衣食甚廣故田阡畓陌或有可耕之處則耕之舊荒今陳或有可起之地則起之以爲生穀之道而邑有奸吏里有奸鄕謂以加耕必徵其稅稱以新起必執其卜元結以外每有加徵正續以外又有新稅把束之徵不貸於民而升斗之穀不歸於公且其起之所出不能當其所徵故棄其耕而不耕廢其起而不起豈不惜哉地不加闢民不加給良由是也伏願嚴飭道臣及邑宰其新起者限十年勿稅快成田形然後始爲執卜其加耕者本是結內永勿執卜以爲惠民起耕之道其七臣聞今之進言者或曰禁其注秧專以水種乾播爲農是知其一未知其二夫大農之家僅治四石畓至於五石則必有廣地之荒若專以水種乾播爲農則四石之家不能治一石夫農夫雖以八口之家至於三農竝劇之時必須雇人雇人一夫價過十文饋飽三時然後可以得治而水種乾播半燥半濕稂莠先茂一斗播種之地若三除則雇人二十猶少至於以水治秧則三人足矣且乾播自有其處春旱土乾播處生塵然後可以播種若雨晹不齊燥濕不一則立苖不善衆草交茂如此之年雖欲乾播不可得也又以水播言之本地無水僅至立苖亢旱之時苗下龜圻草昧細莖竝根而枯其後雖以甘霈霔之不可改茁伊時雖欲反耕種秧若無注秧以何物移之且水種逢旱乾播逢濕雖以倍出之美畓功勞十倍而所出不滿十斗若或禁秧雖値雨晹均適之年人力不給之地陳廢過半豈不悶哉且臣聞或者之說以勿防洑勿鑿池爲言是亦偏見夫八域之防洑築堰而蒙利者幾千萬處今忽廢棄反以起田則雖以百穀種之皆不如禾農且至三夏大雨時行野田皆沈田種能免於腐傷乎臣以爲移秧必不可禁防洑築堰亦不可廢其八臣以爲今之華城園寢所奉保障所賴尊重自別財可豐阜或可完聚而環一境數百里之內土地甚簿生穀不饒居民所以貧殘或一面之地全無富饒之民養其地簿賦重之故也何者昔在乙卯改量時分等不均執卜有偏以畓論之則一斗之落稅或過三四卜而一年所出豐歲不過一石以田論之則一日之耕或過數十卜而良田種稅之外尙有餘利簿田則種稅每多不贍故畓之陳荒者雖小田之廢棄者極多四十年來或爲樹木之陳或爲牛馬之場而稅則如常故殘民每賣其良田以應其簿田之稅至於終頭則間有棄田離鄕者矣再昨年恩典特下新起還陳者使勿徵稅民之蒙恩非不深重然元田之賦重者末由草弊伏願殿下諮諏於廟堂可否於守臣詳細改量以倣廣州之例使民利農漸益成聚華城因爲富邑然後講武試藝守護於仙寢捍衛於堅城則可以爲萬年防禦之固矣臣又聞農家雜說曰芙蓉花開之時取其第一朶枰其輕重以知來年米價之貴賤又曰欲知來年某穀之爲豐先看今年五木茂盛種之禾生於棗或楊泰生於楡大荳生於槐小荳生於李麻生於楊或荊臣見昨年棗葉盛而老楊茂今歲禾農可勸又見四時立節歌曰冬至天晴無日色來年正唱太平歌立春詩曰但得立春晴一日農夫不用力耕田除夕歌曰但逢此日晴明好分付農家好做懷臣見昨年冬至天色果晴而日光依微立春又復晴明兼是除日臣以三句詩意推之皆是吉乖又見正朝微有西風東方有黃雲吉氣今歲之農穰可占又見古方云正月初三日雨四月水多四月雨五月水多臣見今年正月初三日天有雪初四日夕雨是爲吉乖臣以爲四月五月卽農家最緊之月農民趁早耕種及是兩月無失其務則其後雖有所旱不甚爲害臣以爲今年勸稼以早爲可批以諸條所陳儘有意見許令廟堂可以採用者草記稟處
정조 23년 · 강
備局以供上紙貢人所納丁銀以天銀代捧時星品酌定啓
정조 23년 · 목
備邊司啓言供上紙貢人詢瘼所懷草記批旨內丁銀代捧時星品酌定相議草記事命下矣謹依批旨爛加相議後考諸地部吹鍊之例參以貢人所陳之說丁銀則論以八星天銀則定以十星丁銀十兩代以天銀八兩代納則星數旣無加減後弊不期防而自防以此分付如或以丁銀措備之時則自當依前以丁銀擧行請一體定式施行允之
정조 23년 · 강
刑曹以崔命說事査實啓
정조 23년 · 목
該曹啓言崔命說事各別詳査歸一事命下矣臣等謹依批旨反覆究覈則崔命說以爲當初呈單出於韓大洪所爲而渠則在鄕不知一直發明柳得卽大洪之婢夫而呈單禁府者也所供內單子果是大洪之書給而以命說書給告于禁府者今始自服奸情已露大洪名係朝官不知欺天之爲重罪敢以尙耆之毋年七十以無爲有肆然呈單者萬萬痛駭所當從重勘斷而係是朝官移義禁府處之柳得之聽其慫慂誣告王府者亦極痛惡請自臣曹考律嚴勘允之
정조 23년 · 강
命執義高宅謙禁推分揀
정조 23년 · 목
政院以宅謙下諭後過限不上來依定式捧入遞差及禁推傳旨尋有是命
정조 23년 · 강
遞知義禁權欕以徐邁修爲知義禁姜彝正爲同義禁前望也
정조 23년 · 목
政院以姑放罪人李儒慶當爲捧供而知義禁權欕違召不卽擧行啓請更爲牌招敎以許遞與未差之代前望單子入之待下批待開門牌招察任與他囚捧供待判付仍爲議處照律
정조 23년 · 강
鑄字所迎進恩杯詩集頒賜有差
정조 23년 · 목
先是日次儒生比較時特賜銀杯藏于太學仍命內閣諸臣抄啓文臣及應製諸生各賦歌詩以咏其事付鑄字所印之至是告訖敎曰新印太學恩杯詩集宙合樓一件西庫十三件外奎章閣內閣外閣政院玉堂春坊鑄字所五慶史庫成均館四學禮曹各藏一件泮製御考屢魁嵔等儒生內申到記居魁上舍生鄭志儉丁酉應製上舍生李台漢金禧燮沈喜永戊戌應製上舍生金熙朝辛丑應製上舍生韓允鎭崔光泰崔炤金文欽尹光顏幼學安有相講製抄啓文臣洪仁浩壬寅應製幼學李崑秀南公轍沈象奎尹行恁癸卯應製上舍生李尙榮金復仁洪義浩南涑李毅采閔令儒朴孝成朴猷煥鄭履祿沈鳳錫張至冕柳師模金鎰幼學金祖淳甲辰應製上舍生李基慶李貞運權晙鄭最成洪樂安金秀臣李明孚乙巳應製上舍生金和鍾金義淳幼學李相璜丙午應製上舍生嚴耆崔壽亨丁未應製上舍生金明淳權太應尹最遠朴宗臣丁若鏞徐有望李晩秀金處巖鄭魯榮朴宗兩韓應濂金碩鉉洪聖肇尹㴠幼學韓用成金師範朴宗山李弘謙姜應一呂善容宋知濂尹愼尹濟弘戊申應製上舍生朴宗洪尹永儀李弘達幼學尹魯東李來鉉洪樂浚己酉應製上舍生金樂華城應製賜第人權倚趙萬元任希存沈徽鎭沈厚鎭尹持昇任厚常李奭祚許暕閔榮祖華城別試文科人崔之聖柳聖儀華城應製特賜少科人黃明漢李龍鎭李師淳沈常鎭庚戌應製上舍生李光顯李存秀李漢喬李致薫閔致載趙道宇李日暐幼學洪奭周申䕫朝權中倫任履周杜萬馨辛亥頒餻賜第人金熙華權熀應製上舍生尹益烈閔致福李鍾夏金箕應安光宇成海應李光輔林漢浩幼學蔡弘遠金照吳泰曾金近淳趙學春李壽薫李載南申惠淵參奉申龜朝金基普縣監李▣源申光河令朴知源學官朴顯範主簿金彝行前都事申翼顯副司果鄭東愈壬子應製上舍生李英紹曺錫中黃基天幼學柳遠嗚具孝元癸丑應製上舍生申鳳朝柳之羽李允謙李勉昇甲寅頒餻賜第人李始源應製上舍生金相任李卿尹朴宗羽兪應煥李命熙李章屋李基讓任天常李游夏乙卯應製上舍生金履永李大圭李㷞金世淵洪始杰南巖老權▣申頣朝具康丙辰應製上舍生蔡一揆金啓溫丁巳應製上舍生金命淵金鋼李翼李英玉洪志燮姜履元幼學李台升崔漢翼戊午應製上舍生金會淵朴宗球李在璣鄭祖榮權徹等一百七十人恩杯詩製進儒生上舍生張志憲宋堯相李鎭▣林漢儒金匡炅成烈趙學駿崔楨勳朴道敏趙相羽高克明申百祿鄭淞金煥奎宋碩寬趙學愼李憲愚吳彥載朴燦玟車雲翼李長演睦允中韓錫朝李是銑趙漢逵李箕采崔準東柳煥謙廉德隅朴鍟宋文顯趙匡鼎朴長殷沈鍈黃仁紀南宮愿安周彬孫秉魯李如愚任尙泰朴善浩安棨韓錫敏申光軾安榮鄭東元尹璿東權漢玉金聖球朴周源李楘朴長鉉成致商李興慶金鍾和李復性林沔浩洪履黿韓性謙洪晩榮李顯周柳諫李漢德李益▣閔種吉鄭夏榮沈樂源南履正洪善容金商礪李河運姜顯永閔致孝李基善柳佺李敎明權應錫玄承祚鄭東晩權丕應沈曅李是釬趙奎采沈性浩李復心李舒李義實李秉浚金載駿金冕鎭趙鎭順朴義和朴昌壽洪秉鉉李漢崇鄭夏容睦仁圭沈徽永李仁行李諆峻權大觀南鼎寬李殷儒沈榮鎭朴宗龜洪秉善洪仁榮宋文晦權燁林星鎭徐檍李壽薫沈來永權中敏申在明兪益柱尹行慶金愚淳柳之翊柳之和朴呂壽李廷植宋雲載金鎭韓錫春柳溵李朝鉉兪漢寔柳石嗚金熙臣洪益聞鄭東勉鄭可默崔鶴羽沈日魯安洙任壽益徐鼎輔徐有本趙普和李魯新李審度洪達榮趙亨基沈魯崇兪孟柱李峙德閔祖榮韓象洪李光軾金處明柳華喆任希季吳霑韓用謙尹義植趙民和金炳翼金泰鍾趙雲翊李鎭觀朴弘源李源成柳信根洪樂玄李義用沈魯成安光集李潮李中鎭沈魯巖李義贊李韶九李志淵尹行澈趙毅淳趙宗鎭沈英錫閔箕世宋翼淵鄭弼東李鋐金學淳李明鎬兪伯煥任得常李升淵宋暹申慶會尹浚朴宗珩李義斗徐有鎭李運英權徽權耇李尙愚李在修趙庭和李鉐韓在洙趙守仁南周獻李顯相朴潞壽金達聲李東師沈應奎李光鉉李鎭華趙鐘永沈湜韓用誠李永老任存常尹致赫南秉寬林稷臣朴宗薫趙鎭壽柳玉嗚曺錫正等二百二十二人應製閣臣承史檢校提學鄭民始原任直提學金載瓚都承旨韓晩裕左承旨李書九別兼春秋洪樂游時原任閣臣原任直提學金熹李秉模原任提學沈煥之原任直提學徐鼎修直提學徐龍輔原任直提學鄭大容原任直閣徐榮輔原任待敎徐有榘大提學洪良浩抄啓文臣李魯春李義甲柳台佐申絢姜浚欽洪命周李東萬金履載金熙周金熙洛李英發各頒一件
정조 23년 · 강
命淸道郡守金履喬䟲陳本邑反逋限年分捧事飭道臣嚴督畢捧道內還穀均排事分付道臣依前令甲擧行貢人外受事當該道臣捧現告重勘各邑元會耗作錢以其贏餘作吏祿事置之各邑災政勿爲直減事以道臣守令交相勉勵之意申飭諸道外邑衙前減數事分付施行
정조 23년 · 목
備局啓言情道郡守金履喬上䟲批旨內諸條令廟堂粘啓稟處事命下矣觀此䟲本則其一本邑反逋五千五百五十四石而其中三千一百三十四石載錄於丙辰倉吏四人之名而前郡守申大羽摘發未及準捧姑以仍分載錄臣亦査實到今收捧爲九百五十四石而勢窮力渴徵族之外更無他道分付道臣餘數二千一百八十石姑許停退限年分捧事也近來吏不畏法虛留反逋在在皆然而及其現發之後輒以限年分捧爲目下彌縫之方而所謂限年分捧亦未聞有眞箇準捧之實效若此不已倉逋無可完之期吏奸無可懲之時連加嚴督斯速畢捧更無敢以虧欠二字煩聞朝廷之意分付道臣其一道內還穀以不能均排之故多處偏多少處偏少如居昌等邑戶穀相當優過十石盈德等邑以戶計穀未滿二石分付道臣漸次分排俾邑總均薺事也較戶量穀已有年前朝令則此惟在於按道之臣酌量戶穀均平裒益而巳依前令甲擧行之意分付其一貢人外受之弊不可不念假使萬石作錢則先排二萬石發關列邑索報高價及其邑報齊到利則取之不利則退之或至有旣作還寢之邑殘邑偏苦穀簿不均多由於此亦宜禁抑事也所謂外受之弊京司設有劃給苟有民弊則防報勿施有何難事而乃反萬石作錢先排二萬石惟貢人之意是徇乎當該道臣令本道捧現告重勘其一量田久闕民徵多冤當今先務莫急於量田而說者以爲設有隱漏本歸吏食一薺査括恐生別弊此言誠然臣意則各邑元會當年耗條以詳定例作錢詳定外贏餘俾爲吏祿而申嚴田結隱漏之律從實改量事也漏結之律科條至嚴改量之法典則昭在此不過道臣邑倅隨時講行而已至於元會耗條作錢贏餘之俾作吏祿以今元會日縮之時耗條之遂年作錢本非可論而況歲有豐儉價有貴賤詳定之外必取贏餘則祛弊生弊不待知者而明疏辭置之其一各邑災政一自直減之法行而均惠之道罕爲守令者旣知營門之直減不欲爲刻覈之政小民亦知其故必欲優入分數已成習俗直減之法雖可暫效於一年不可遵行於永久分付有司先示信於民邑而申明舊典一有濫觴則依律嚴勘切勿直減則俵災如法必有其效事也諸道災政之專委道臣以其審覈防奸之勝於敬差官都事而邑倅逆料道臣而或致濫報道臣反疑守宰而惟事剋削上下相蒙均有所失苟使官民交孚營邑相得一把一束無濫無冤則豈非民國之大幸此不必別立科條惟在按道守土之臣交相勉勵無徒責人而務爲自反而己以此意申飭諸道其一軍保之弊無邑不然巧避之術多門則簽軍之族其少亦宜富民實戶一任隱漏疤名錄案太半傭丐今若因其厭避之名而換之因其洞徵之俗而均之戶布名錢實爲捄弊之道而此係更張非所敢言如儒鄕元案從某至某免軍簽役作爲界限刊頒節目各官移徒之民皆憑原官公牒隨卽釐正至於驛吏忠義更加覈實無使濫雜且額多之洞民散而虛名漸多役歇之洞民聚而閑丁易漏洞里如此州郡亦然宜有均排之道事也諸道諸邑之說民瘼者輒以簽伍之弊爲指先屈者豈有他哉職由於富戶實戶之隱漏儒案校案之濫錄以至驛吏忠義契坊除役等名色之種種猥雜而然也道臣邑倅不能一切修明任他小民之疾苦其可曰盡旬宣分憂之責乎此不必別爲關飭黃白虛伍本有當律凡有現發只有依法典從事而已以此分付其一外邑衙前皆踰定額而不耕不織惟民仰哺以其多數之故侵虐尤甚而害不及民則耗必歸國省減吏額固非輕議或從願許頉或有闕勿補行之漸次豈無其道申命道臣參較列邑從長措劃事也衙前之州府郡縣各有定額乃是法典所載據法修明不過一邑倅一擧措而已何至於更煩廟堂之覆奏依此施行之意請分付允之
정조 23년 · 강
左議政李秉模箚陳病狀乞免賜批調理視事
정조 23년 · 목
批以卿須安心調理候間卽起視事仍敎曰此批答遣史官傳諭
정조 23년 · 강
前承旨金熙朝以英陵寧陵章陵奉審書啓
정조 23년 · 강
命可以修改者令該曹稟處英陵寧陵陵官等令該曹削仕章陵齋郞捧現告拿問嚴處
정조 23년 · 목
書啓以爲臣陪奉香祝進詣英陵二十四日行祭後陵上奉審則無頉丁字閣奉審則神御床西邊所鋪地衣一立破傷樽床坐面紙一張渝色碑閣奉審則西邊春舌及椽木動退北邊柱礎傾側水剌間看審則北邊引旁木動退西邊道里木折傷祭器看審則水剌器一坐沙鉢二立沙貼匙四立黑漆大盤一立中盤一立小盤一立仰油芚二浮臼油紙一浮竝破傷局內巡審則種松雜木到處菀密長松則連年蟲災太半枯損自主峯後面至內外靑龍內白虎肩胛昨今兩年所植松雜木合爲二萬餘株而舊植已茂新植向靑木根摘奸則毋論大松中松斧痕狠藉而根上書以役處所用者其數夥然此法蓋自丁巳春爲始而凡木根稍過時月風磨雨洗則生松死松之眞僞實難卞別而使陵卒輩只將數字墨蹟便作摘奸時勿禁帖生松可材者因此混斫勢所必至果然陵卒輩藉此謬規遂生濫猾之計或書以各房點火或書以入番炊木又或書以炬子所入任自斫用者亦爲四十餘株之多雖曰風落自枯松不待朝家之許斫恣入斧斤已萬萬可駭而近來則竝與某處所用而不書之惟意斫伐其數亦至三十株內外若不嚴禁則前頭之弊有不可勝言至於小松雜木旣非可以風落者又非入於蟲損者而新斫小松十株小雜木八株次詣寧陵陵上奉審則無頉丁字閣奉審則樑上塗灰間間剝落殿內下排蘆簟三十立月廊後面薍簾三浮竝破傷碑閣奉審則無頉祭器看審則水剌器一坐鍮大沙用一坐柳筽二隻馬尾篩一部擔桶一部水桶一部黑漆小盤立祭器欌鎖金三箇臼油紙一浮熟手所着淨衣一領竝破傷局內巡審則種松雜木在在䓤菀長松則年年蟲災太半枯損自主峯後面至內外靑龍內外白虎昨今兩年所植松雜木合爲三萬餘株而雜木則幾皆向靑松木則間或萎黃丙午丁巳兩年補土爲六處而竝完固木根摘奸則毋論大松中松書以丁巳役處所用而斫伐者比英陵尤極黟多不可以千百計書而點火炬子炊飯等名色斫爲私用者至於百餘株之多不書某處所用而斫伐者亦甚黟然新斫小松七株中雜木三株小雜木七株次詣章陵陵上奉審則無頉丁字閣奉審則後面薍簾三浮破傷碑閣奉審則無頉祭器看審則柳筽一部柳箕一部守僕紅衣一件破傷局內巡審則自主峯前面至左右龍虎樹木菀密今春所植松雜木爲七千株而亦皆着根向靑主峯後則毋論大中小松連年蟲災枯損過半木根摘奸則舊斫中松十一株小松七株新斫中松一株臣於歸路聞校奴方就中偸斫陵木作板發賣之說捉來査問則今正月間作板二家果爲的實故移送畿營使之嚴繩矣敎以可以修改者令該曺稟處英陵寧陵流來木根雖非時任齋郞之不能禁飭而新䂨之根亦有被捉當該官員等令該曹依定式計株削仕章陵則該齋郞捧現告令該府拿問考律嚴處
정조 23년 · 목
雩祀壇祭在再明也
정조 23년 · 강
命時囚李儒慶等勘放韓大洪論理議處
정조 23년 · 목
義禁府啓言慈山前府使李儒慶原情以爲道啓中都都監米糆都監魚果都監三四窠爲渠之罪案而渠自聞勅奇米糆魚果不可不及時貿易故差出監官各二人先給庫錢貿取許多物種固非一勅監所拮据拮据之際或不無加入稱冤之患故渠招致官庭科外濫入者退勅後自官句當決無貽害汝等申飭諭至若當民都監攝都監自丙午筵飭之後孰敢復售前習乎今於論列之辭依例監官之監字上加一都字都監之都字上又加都都監之號而渠之差出只是監官而都監及都都監元無出帖之事但於伊時原勅監生疏恐難了事故換他老熟無乃以此誤聞而然歟渠不能隨處綜理自速罪戾云有待判付仍爲議處照律之命請待判下擧行敎以雖與安州事稍間若無襲謬道伯何以狀聞乎區別功議考律勘放草記又啓言壯勇營把總鄭彥衡原情以爲渠日前柢迎班就位之際不能檢飭下隸以致人馬之喧雜至入臺監之呈課恭俟重勘云有待判付仍爲議處照律之命請待判下擧行敎以區別功議勘放草記又啓言部將韓大洪原情以爲渠外三寸崔尙耆定配於興陽而其子命說得聞朝家有老親而無他兄弟者皆家疏放之典敢生誣罔之計乘渠之出他借得渠之婢夫柳得以此誣訴之單子使之呈納于禁府渠則其翌日入直東所得見朝紙則崔尙耆以親年蒙放故不勝怪訝出直後詳探則果然命說借奴呈單入於蒙放云不勝驚悚之際命說來見渠曰病父生還無路故冒死自犯誣妄之科云渠切責使之急急自首則答以當如所敎其後忽生逃罪之計呈訴於禁府謂有中間僞造呈單之人云自禁府捉去命說與柳得竝爲移送刑曹推問則柳得初以命說之書給納招末乃嚴柭之下以渠之僞造納招千萬暖昧云有待判付仍爲議處照律之命請待判下擧行敎以爲先論理議處待判下照律又啓言李儒慶功減一等柭九十收贖奪告身四等放送允之又啓言鄭彥衡功減一等柭七十收贖奪告身二等放送允之
정조 23년 · 강
命忠淸監司李泰永狀請雙樹城餉穀減總事置之林川等邑分俵條竝令還納中軍擇差事依道啓施行
정조 23년 · 목
備局啓言頃因沃川前郡守呂駿永上疏批旨雙樹城餉糶糴之弊具意見狀聞事行會矣觀此忠淸監司李泰永狀啓則以爲本城餉穀都數竝與昨年停退未捧及耗條合爲三萬五千七十六石零而糶糴於公州一邑之民弊瘼益甚顧今整賴之策只在於減其餉總就其中米限一萬六千石太限四千石永爲定數儲置本城以爲依前分留之地其餘則自今年捧留於境內外倉又其餘則移送沼江穀少處竝與乙卯春林川等九邑分俵條一千八百石使之自其邑歛散歲以爲常邑名穀數開錄狀聞則公民庶無多受之苦沿邑賴有添糴之幸至於句檢之節以中軍仍舊施行而自該曹視其資歷別般擇差事竝令廟堂稟旨分付矣本道之緩急可特者惟此城餉典守之不勤奸僞之多端前後道臣難辭其責而今若不思矯弊徒事減總散置沿邑便與尋常還穀無所區別則已乖設置之本意況公州民戶爲一萬六千餘戶而各衙門應分之穀不過五千三百餘石茍能較戶量穀平均分糴則城餉中各年舊還盡爲收捧以準四萬二千餘石之元總半分條二萬餘石之排比似無穀多病民之慮又況目今分條未滿二萬道啓之遽請裁減未知得宜狀辭置之至於虛錄都受等弊道臣今方査正云更加着意釐革無致如前疏忽林川等邑分俵條則竝令還納本倉俾知餉穀之體重中軍擇差事分付該曹依道啓施行城餉與元還之外若有營府會外穀之歛散於本邑者以致添數生弊之端則竝與各衙門所管米太量宜移送於沿邑穀少之處俾還總稍減民力少紓之意請一體分付允之
정조 23년 · 강
詣慕華館迎勅還御崇政殿
정조 23년 · 목
貝翼善冠袞龍袍乘輿出協陽門降輿陞轎召見左議政李秉模右議政沈煥之出敦化門由鍾閣路出崇禮門至慕華館降轎乘輿入幕次勅書將至改貝翼善冠黲袍烏犀帶出衹迎位勅使捧勅書置龍亭中予祗迎訖乘轎入敦義門詣慶熙宮至崇政門外降轎乘輿入崇政門降輿入小次
정조 23년 · 강
宣勅書於崇政殿
정조 23년 · 목
勅書至予出小次祗迎訖還入小次勅使捧勅書入置於案予出小次行四拜跪司香二人三上香予由西階入詣受勅位北向立勅使稱有旨予跪勅使捧勅書西向授予受之覽訖授近侍還置於案予叩頭興出殿陛上東向立捧勅官副校理南履翼修撰尹益烈宣勅官副司果韓致應校理閔命爀展勅官副司果金晦彬吏曹佐郞崔禧延詣勅案前勅使捧勅書授捧勅官由正門出就宣讀位宣勅官讀曰奉天承運太上皇帝誥曰朕惟帝王誕膺天命享祚久長必有小心昭事之誠與天無間然後厥德不回永綏多福是以競兢業業無怠無荒一日履乎帝位卽思一日享乎天心誠知夫持盈保泰之難而愼終如始之不易易也朕仰荷上蒼鴻佑列聖貽謀爰自沖齡卽蒙皇祖鍾愛非常皇考愼選元良付畀神器卽位以來日愼一日當重熙累洽之期不敢存豫大豐亨之見敬思人主之德惟在敬天法祖勤政愛民而此數事者非知之艱行之惟艱數十年來嚴恭寅畏弗懈益虔每遇郊壇大祀躬親展恪備極精禋不以年齒日高稍自暇豫中間四詣盛京恭謁祖陵永惟創業之艱益切守成之懼萬幾躬攬宵旰忘疲引對臣僚批答奏章從無虛日各省兩晹豐歉刻縈懷抱凡六巡江浙相度河工海塘軫念民依如保亦子普免天下錢糧者五漕糧者三積欠者再間遇水旱偏災蠲賑頻施不下億萬萬惟期藏富小民治臻上理仰賴天祖春貽海宇昇平版圖式擴平定伊犂回部大小金川緬甸來賓安南臣服以及底定郭爾喀梯航所至稽首輸忱其自作不靖者悉就殄滅凡此膚功之疊奏皆不得已而用兵而在位日久經事日多袛懼之心因以日切初不敢謂已治已安稍涉滿暇也迴憶踐阼之初曾默禱上帝若能仰邀眷命在位六十年卽當傳位嗣子不敢有逾皇祖紀年之數其時朕春秋方二十有五預計六十年時日方長若在可知不可知之數乃荷昊慈䔍祐康强逢吉年躋望九親見五代元孫周甲紀元竟符初願撫衷循省欣感交加受於丙辰正朝親授璽皇帝自稱太上皇以燈初元告天之本志初非欲自暇自逸深居高拱爲頤養高年計也是以傳位之後仍日親訓政蓋自揣精力未至倦勤若事優游頤養則非所以仰答天祖深恩不惟不忍亦實所不敢訓政以來猶日孜孜於玆又逾三年近因勦捕川省敎匪薵筆勤勞日殷盼捷已將起事首逆緊要各犯騈連就獲其奔竄夥黨亦可計日成擒蕆功在卽比歲寰宇屢豐祥和協吉衷若可稱紓而思艱圖易之心實未嘗一刻弛也越歲庚申爲朕九旬萬壽昨冬皇帝率同王公內外大臣等預請擧行慶典情詞懇切實出至誠業降勅旨兪允夫以朕年躋上耋諸福備膺皇帝合萬國之歡申億齡之祝固爲人子爲人臣者無窮之願然朕之本衷懷實不欲侈陳隆軌過玆勞費每思洪範以考終列福之五終古帝王躬享遐齡史册相望終歸有盡且人生上壽百年今朕已登八十有九卽滿許期頤亦瞬息間事朕惟莊敬日强修身以俟豈尙有所不足而奢望無已朕體氣素强從無疾病上年冬臘偶感風寒調理就愈精力稍不如前新歲正朝猶御乾淸宮受賀日來飮食漸減視聽不能如常老態頓增皇帝孝養盡誠百方調護以翼痊可第朕年壽已高恐非醫藥所能奏效玆殆將大漸特擧朕在位數十年翼翼小心承受天祖恩祐之由永貽來葉皇帝聰明仁孝能深體朕之心必能如朕之福付托得人實所深慰內外大小臣工等其各勤思厥職精白乃心用輔皇帝郅隆之致俾億兆黎庶咸樂昇平朕追隨列祖在天之靈庶無遺憾矣其喪制悉遵奮典二十七日而除天地宗廟社稷之祭不可久疏百神群祀亦不可輟特玆誥誡其各遵行嘉慶四年正月初三日宣讀訖予降復拜位俯伏哭十五擧聲宗親文武百官同止哭興四拜禮畢陞西階還幄次勅書盛龍亭入內
정조 23년 · 목
勅使入就殿內西向立予入就殿內東向立行揖禮
정조 23년 · 강
命藥房都提調李秉模許副提調金文淳許遞
정조 23년 · 강
命明日動駕時守禦使代領禁衛營留陣
정조 23년 · 목
政院啓言明日擧動時別雲劍申大顯爲之事命下而申大顯以禁將領軍留陣何以爲之敎以守禦使代領待開門牌招聽傳敎
정조 23년 · 강
迎接都監以支勅諸節啓
정조 23년 · 목
迎接都監啓言勅使入迎恩門幕次時依近例以酒果饌品各一盤傳給兩勅仍令通事兼爲勞問通官及跟役等處亦以酒肴分給○迎接都監啓言館所茶啖依例入給而上勅先受之分給跟後副勅則謂以今日臆塞茶啖之屬決不可受之明日入送爲好云故副勅館所茶啖通官以下茶啖一傡留置待明朝入給計料而殿內荼禮歇所荼啖亦於明朝入給○迎接都監啓言差備譯官來言上勅登山亭又向明雪樓送言副勅同爲登樓○迎接都監啓言差備譯官來言上勅請蒼木根生大黃末各一兩故分付兩醫司使之入給○迎接都監啓言差備譯官來言一大通官請得荊芥穗防風黃栢枽枝川椒薄荷酸漿等藥料云故分付兩醫司使之入給○迎接都監啓言差備譯官來言副勅以爲上來時黃海道站有五色彩盡柄筆甚可珍玩中筆五十柄小筆一百柄願爲貿去云取考謄錄則紙地筆墨之屬亦有覓給之例今番何以爲之敎以覓送
정조 23년 · 강
命迎接都監以三日除服不敢闊狹之意傳子兩勅
정조 23년 · 목
迎接都監啓言宣勅日仍行成服禮臣等進參之意使差備譯官入言兩勅則兩勅使通官問于譯官曰今日成服則幾日而除之平譯官答以三日後除之云則又問曰中國則二十七日而除之何以三日除之乎譯官答以以日計年自是前例云則又問曰太上皇恩春自別三日之除如何云譯官答以此是自順治時行之如此云則勅使以爲各有其例奈何云而通官又問譯官曰三日除服則仍者貝胸稍吉服乎譯官答以我國禮制本自如此云則更無他言云矣敎以不但崇德以後前例若此漢制內服諸侯擧臨亦不過三日況太上皇恩眷曠絕雖非字小之如許以事大之義言之三日太近禮制所在不敢闊狹之意更令譯官因言端傳之
정조 23년 · 강
遣承旨兪漢寧勞問上副勅
정조 23년 · 목
漢寧啓言承命馳往館所問安則上副勅以爲勞動之餘上候若何委遣近侍存問至此不勝感謝云副勅又以爲來見館所接待之節甚盛尤不勝感激云矣
정조 23년 · 강
命以明日往見之意令承旨措辭言及兩勅
정조 23년 · 목
迎接都監啓言差備譯官來言兩勅以爲國王明日來臨館所云心實爲不敢勿爲來臨之意自都監入達云敎以請留承旨以明日往見之意措辭善爲言及以來○迎接都監啓言差備譯官來言通官出傳副勅之言曰入館所以明日勿爲來臨之意有所轉稟尙無回報如不來臨則卽當以明日回程出軍令若蒙來臨則拜謁卽爲離發計料方此企待回報爲言云矣
정조 23년 · 강
命左參贊徐邁修別雲劍改付標右參贊權裕許遞以趙尙鎭代之口傳也
정조 23년 · 목
備邊司啓言明日拜表後慕華館査對時政府西壁一員當進參而左參贊徐邁修別雲劍進右參贊權裕方有身病不得出肅云右參贊權裕本職今姑許遞令該曹口傳差出仍令政院待下批擧行允之敎以別雲劍則改付標
정조 23년 · 강
分遣承旨詣宗廟景慕宮雩祀壇奉審摘奸
정조 23년 · 목
廟宮朔享雩祀祭在明也
정조 23년 · 강
召見書狀官徐有聞于重熙堂仍命有聞還付別兼春秋
정조 23년 · 강
召見奉審承旨鄭尙愚朴基正于重熙堂
정조 23년 · 강
命吏曹參議李翊模事過後禁推典祀官兵曹佐郞金憬改差
정조 23년 · 목
敎曰差祭不能審愼光陵忌辰祭典祀官兼大祝以祝史代行設或有病前期定送則豈有此弊以如許生疏之人塡差莫非該堂不職之致吏曹參議李翊模禁推而聞以祭官齋宿事過後捧傳旨
정조 23년 · 강
禮曹以各陵園墓植木播種數爻啓
정조 23년 · 목
該曹啓言各陵園墓所植木株數及橡實胡桃播種斗數別單書入○健元陵松檜雜木二千三十九株播橡三十斗齊陵松雜木一萬一千二百十三株播橡二十五斗貞陵松木一萬株播橡一百四十斗厚陵松雜木四千四十二株播橡二十四斗八升獻陵播橡四百斗英陵松雜木一萬八千一百二十株播橡六十七斗顯陵松雜木三千六百株播橡四十斗思陵松檜雜木一萬九十五株播橡六斗光陵栢檜木三百三十株敬陵松雜木二萬二千三百四十株播橡七十斗昌陵松雜木三萬五千株播橡九十斗恭陵松檜雜木二萬二千三百株播橡八十斗宣陵松雜木一萬二千一百九十五株播橡二百六十七斗順陵松檜雜木三萬五千株播橡四十斗靖陵松木五千六百九株播橡七十一斗溫陵松木三百三十株播橡十斗禧陵松雜木四萬七千株播橡一百五十斗泰陵松檜雜木五萬四千八百二十八株播橡二百八十一斗孝陵松雜木二萬五千株播橡七十斗康陵松檜雜木九千株播橡五十斗穆綾松雜木三千九百株播橡四十斗章陵松檜柳雜木七千二百四株長陵松檜柳雜木十三萬六千一百五十三株徽陵松雜木一千九百十株播橡二十四斗寧陵松雜木一萬八十株播橡三十四斗松子二斗四升崇陵松檜雜木四千六百八十五株播橡四十三斗明陵松雜木二萬二千五百五十株播橡一百斗翼陵松雜木四萬四千三百株播橡二百十斗懿陵松雜木一萬六千一百六十九株播橡一百三十斗惠陵松檜雜木三千七百九十五株播橡三十五斗元陵松檜木三千四百株播橡四十五斗弘陵松雜木一萬一千三百株播橡七十斗永陵松檜雜木三千株播橡三十斗順康園檜木三百株昭寧園檜雜木四千六百十株播橡十四斗綏吉園檜雜木五百四十株播橡二斗顯隆園松檜李柳木十六萬六千三百八十一株播橡二十九石松子二石六斗胡桃四石三石上年十月所植順懷墓松雜木五千六百九十株播橡二十三斗昭顯墓松雜木六千七百三十株播橡六十二斗愍懷墓雜木二千株播橡十五斗懿昭墓松雜木二千三百株播橡四十五斗孝昌墓松楊木三百十株敎以各陵秋植木各別嚴飭爲之待其報來別單書入而東五陵局內及火巢外樹木聞於摘奸之行甚爲稀疏可知秋植木則拔例擧行地方官適以閣臣出去今秋則勿諉於陵官以陵官所植動慢遍行火巢外及局內詳細考察後入侍詳奏若或植木後鉅至多日亦令楊牧量其實後遲速給點心米後狀聞事分付
정조 23년 · 강
京畿監司李在學狀罷陽智縣監金孝秀
정조 23년 · 목
京畿監司李在學狀啓以爲陽智縣還上乙卯以後吏奴逋欠及民間未捧各年反作各穀四千一百六十七石零內歲前所捧僅爲八百二十六石仍未捧爲三千三百四十一石本邑吏民雖云貧殘右能竭力收捧則未捧之數必不至如是夥然且該縣監除授之日以蘇弊事飭敎至嚴其所奉行益當殫誠而所捧零星爲弊如前該縣監金孝秀爲先罷黜其罪狀令攸司御處各穀旣與新還未捧有異故督捧之道申加嚴飭而本縣以至殘之邑積弊多端若無別般矯捄之政則穀簿無告完之期邑弊有難支之慮該縣監之代請令該曹拔例擇差催促下送
정조 23년 · 강
咸悅縣監李寅采疏陳邑弊諸條賜批